Nüüd aga astub vabakehakultuur oma sihile veel  sammu lähemale: ta tahab viia kõik sood, mehe, naise ja lapse, ühise, täiesti alasti kooselamiseni, niihästi tõsises tegevuses kui ka rõõmsameelses mängus ja spordis nii palju kui seda tänapäevane seltskondlik kord kuidagi võimaldab. See on tormijooks traditsioonide vastu, mis on omandanud aastatuhandete jooksul - alates juba saatusliku väljaajamisega paradiisist, - näiliselt püha, tegelikult kahjuks aga ebavaga seadusjõu. Seepärast vana piiblisõna järele "Kes tuult külvab, lõikab tormi" tuli ka kohe igalt poolt kallale vihameele torm. Sest kui vabakehakultuuriga sugude vastastikesse suhteisse kantakse muutus, revolutsioon, siis muutub see rahurevolutsiooniks, mis pehmendab tihti traagilisi katastroofideni viivaid sugude vastuolusid. Kaua püüti nende vastuolude kibe pill muuta magusaks seega, et pandi end uskuma neid vastuolusid olavat tähtsaimad tegurid sugude vastastikusel ligitõmbamisel, millele hiljem toetuvad sotsiaalse elu põhisambad - armastus, abielu, perekond. Prantsusmaalt tuli levinud lause: "Les extrèmes se touchent" - "Erisugused tõmbuvad vastastikku ligi". Mees ja naine muutusidki sarnaseks kahele erisugusele, teineteist vastastikku ligitõmbavale magnetipoolusele. Et see ligitõmbejõud, mis kaht erisoost indiviiduumi teineteisele lähendab, pärast kokkupuutumist liig tihti muutus eemaletõuke-jõuks, mida püüti kirjutatud kiriklike, riiklike seadustega ja kirjutamata seltskondlike traditsioonidega kunstlikult hoida kinni, seda näitavad veel tänapäevgi arvukad, ajalehekroonikale rikkalikku ainet pakkuvad abielutragöödiad ja teiselt poolt arvukad abielulahutused. Kuulus erisuguste pooluste seadus ei sobinud nähtavasti siia täiesti. Sellele ebaõnnestumisele ehitas juba veerandsaja aasta eest vene kirjanik Arzübašev oma draama "Vaenlased", milles ta kirjeldas meest ja naist kui teineteisele vaenulikku, aga ühe vankri külge aheldatud karistusvangi. Kuulus prof. dr. Van de Velde nägi end olevat kutsutud pühendama oma triloogias "Täiuslikust abielust" terve köite eemaletõukavusele, põlgusele abielus ja selle vastu võitlemisele.